CELEX: 32010D0099
Language: hu
Date: 2010-02-16 00:00:00
Title: A Tanács végrehajtási határozata ( 2010. február 16. ) a Litván Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazásának kiterjesztésére történő felhatalmazásáról

20.2.2010   
            
            
               HU
            
            
               Az Európai Unió Hivatalos Lapja
            
            
               L 45/10
            
         A TANÁCS VÉGREHAJTÁSI HATÁROZATA
   (2010. február 16.)
   a Litván Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazásának kiterjesztésére történő felhatalmazásáról
   (Csak a litván nyelvű változat hiteles)
   (2010/99/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 291. cikkének (2) bekezdésére,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A Bizottság Főtitkársága által 2009. szeptember 9-én iktatott levelében Litvánia felhatalmazást kért a 2006/112/EK irányelvnek a hozzáadottérték-adó (héa) adóhatóságokhoz történő befizetésére kötelezett személyre vonatkozó rendelkezéseitől eltérő intézkedés további alkalmazására.
            
         
               (2)
            
            
               A 2006/112/EK irányelv 395. cikke (2) bekezdésének megfelelően a Bizottság 2009. október 27-én kelt levelében tájékoztatta a többi tagállamot Litvánia kérelméről. A Bizottság 2009. október 29-én kelt levelében értesítette Litvániát arról, hogy a kérelem elbírálásához szükségesnek tartott minden információ a rendelkezésére áll.
            
         
               (3)
            
            
               Az intézkedés célja annak biztosítása, hogy a fizetésképtelenségi eljárások és a bírósági felügyelet melletti szerkezetátalakítási eljárások, továbbá a faügyletek esetében továbbra is a vevő vagy a szolgáltatás igénybevevője maradjon a termékértékesítéssel, illetve a szolgáltatásnyújtással összefüggésben felszámított héa befizetésére kötelezett személy.
            
         
               (4)
            
            
               A fizetésképtelenségi eljárás vagy bírósági felügyelet melletti szerkezetátalakítási eljárás alatt álló adóalanyok pénzügyi nehézségeik eredményeképpen gyakran nem tudják befizetni a termékértékesítéseikre, illetve szolgáltatásnyújtásaikra kiszámlázott héát az adóhatóságoknak. Ugyanakkor a vevő, illetve a szolgáltatás igénybevevője – amennyiben levonásra jogosult adóalany – levonhatja a héát, annak ellenére, hogy azt nem a terméket értékesítő vagy a szolgáltatást nyújtó adóalany fizette be az adóhatóságoknak.
            
         
               (5)
            
            
               A faáruk piacának és az érintett vállalkozásoknak a jellegéből kifolyólag Litvániában problémák merültek fel az említett piacon, amelyet – főként viszonteladással, illetve közvetítéssel foglalkozó – kisvállalkozások uralnak, amelyek ellenőrzése nehézséget jelent az adóhatóságok számára. Az adócsalás legáltalánosabb formája az, hogy a vállalkozás kiszámlázza az értékesítést vagy a szolgáltatásnyújtást, majd – miután a vevő vagy a szolgáltatás igénybevevője számára adólevonásra jogosító érvényes számlát állított ki – bármiféle adó megfizetése nélkül eltűnik.
            
         
               (6)
            
            
               Azáltal, hogy a fent említett esetekben a vevőt vagy a szolgáltatás igénybevevőjét – amennyiben ez a személy adóalanynak minősül – kötelezi a héa megfizetésére, a vonatkozó szabályozástól való eltérés anélkül küszöböli ki a héa beszedésével kapcsolatos nehézségeket, hogy megváltoztatná a fizetendő adó összegét. Ez egyfelől egyszerűsíti az adóhatóságok munkáját az adóbeszedés tekintetében, másfelől megakadályozza az adócsalás vagy adókikerülés bizonyos formáit. E tekintetben az intézkedés eltérést valósít meg a 2006/112/EK irányelv 193. cikkétől, amely szerint a héát általában az adóztatandó termékértékesítést vagy szolgáltatást végző adóalany köteles megfizetni.
            
         
               (7)
            
            
               Erre az intézkedésre eredetileg a 2006/388/EK tanácsi határozat (2) adott felhatalmazást az akkor hatályos a tagállamok forgalmi adóra vonatkozó jogszabályainak összehangolásáról szóló, 1977. május 17-i 77/388/EGK hatodik tanácsi irányelv – közös hozzáadottértékadó-rendszer: egységes adóalap-megállapítás (3) alapján.
            
         
               (8)
            
            
               Az eltérést megvalósító intézkedés jelenlegi alkalmazását megalapozó jogi és ténybeli körülmények nem változtak, továbbra is fennállnak. Ezért helyénvaló felhatalmazni Litvániát, hogy az intézkedést meghatározott ideig tovább alkalmazhassa.
            
         
               (9)
            
            
               Az eltérés nem érinti hátrányosan az Unió héából származó saját forrásait,
            
         ELFOGADTA EZT A HATÁROZATOT:
   1. cikk
   A 2006/112/EK irányelv 193. cikkétől eltérve Litvániát a Tanács felhatalmazza arra, hogy továbbra is a terméket átvevő vagy a szolgáltatást igénybevevő adóalanyt jelölje meg a héa megfizetésére kötelezett személyként a következők tekintetében:
   
               a)
            
            
               fizetésképtelenségi eljárás vagy bírósági felügyelet melletti szerkezetátalakítási eljárás alatt álló adóalany által végzett termékértékesítés és szolgáltatásnyújtás;
            
         
               b)
            
            
               faértékesítés.
            
         2. cikk
   Ez a határozat az erről szóló értesítés napján lép hatályba.
   Ezt a határozatot 2010. január 1-jétől2012. december 31-ig kell alkalmazni.
   3. cikk
   Ennek a határozatnak a Litván Köztársaság a címzettje.
   4. cikk
   Ezt a határozatot az Európai Unió Hivatalos Lapjában ki kell hirdetni.
   
      Kelt Brüsszelben, 2010. február 16-án.
      
         
            a Tanács részéről
         
         
            az elnök
         
         E. SALGADO
      
   
   
      (1)  HL L 347., 2006.12.11., 1. o.
   
      (2)  HL L 150., 2006.6.3., 13. o.
   
      (3)  HL L 145., 1977.6.13., 1. o.